Scottie trap in Tom Watson se sporeScottie Scheffler. (Foto: Carmen Mandato/Getty images/AFP) Die Amerikaanse gholfspeler Scottie Scheffler is besig om die rekordboeke te herskryf. Nadat die 25-jarige Scheffler verlede week by die Southern Hills-buiteklub nie die afsnypunt in die Amerikaanse PGA-toernooi kon haal nie, is daar baie vrae oor hom gevra. Dit was net ŉ tydelike insinking, wat elke gholfspeler sekerlik die een of ander tyd oorkom, want dit was net die eerste keer dat hy nie die valbyl kon vryspring sedert hy verlede jaar in Oktober sy buiging as beroepspeler gemaak het nie. Scheffler het Saterdagaand (Suid-Afrikaanse tyd) die derde ronde van die Charles Schwab-uitdaagtoernooi wat by die Colonial-buiteklub in Fort Worth in Texas gespeel word, in 68 houe voltooi en loop op 199 (-11) met twee houe voor nog twee Amerikaners, Scott Stallings en Brendon Todd (albei 201, -9). Scheffler, wat reeds die voorste speler in sy jong loopbaan op die wêreldranglys is, is op koers om die vyfde keer in sy afgelope tien toernooie te wen, ŉ prestasie wat laas in 1980 deur Tom Watson vermag is. Die Suid-Afrikaners het ook almal beter in die derde ronde gevaar, met Christiaan Bezuidenhout 12de (205, -5) gevolg deur Dylan Frittelli op 207 (-3). *In Cromvoirt in Nederland loop die Fransman Victor Perez en Matt Wallace van Engeland saam voor op 206 houe (-10) ná die derde ronde van die Nederlandse Ope, wat by Bernardus Golf gespeel word en deel van die Dubai World Tour (Europese reeks) uitmaak. Die Aussie Ryan Fox, Guido Migliozzi van Italië en Sebastian Soderberg van Swede is op 207 houe saam derde. JC Ritchie (213, -3) het die beste van die Suid-Afrikaners gevaar en is in die 22ste posisie. Hy word gevolg deur Daniel van Tonder (214, -2) en Hennie du Plessis (215, -1). Darren Fichardt het in Saterdag se derde ronde lelik uitgesak toe hy 77 houe aangeteken het. Hy is op 218 houe (+2) buite die wedloop. *In die Belgiese Ope vir vroue, wat oor drie rondes beslis word en deel is van die Europese LPGA-reeks, het Lee-Ann Pace van Suid-Afrika (139, -5) na vore gebeur en sy is slegs vyf houe agter die voorloper, Linn Grant van Swede (134, -10). Morgane Meraux van Switserland en Luna Sobron van Spanje (137, -7) is saam tweede. Stacy Lee Bregman (141, -3) is ook binne trefafstand, met Lejan Lewthwaite op 143 (-1).